Lietuvos socialdemokratų partijos (LSDP) taryba šeštadienį nusprendė trauktis iš valdančiosios koalicijos su Lietuvos valstiečių ir žaliųjų sąjunga (LVŽS).

Už pasitraukimą balsavo 140 partijos tarybos nariai, prieš buvo 46. Balsavime dalyvavo 187 iš 235 tarybos narių.

Socialdemokratų partija pastaruosius keletą mėnesių vykdė savo skyrių apklausą. 44 iš 60-ies jos skyrių siūlė trauktis iš valdančiosios koalicijos su „valstiečiais“. Persiderėti dėl koalicijos sutarties siūlė aštuoni skyriai, septyni buvo už darbą koalicijoje, vienas nepareiškė nuomonės.

Partijos duomenimis, skyriuose, kurie nepritarė pasitraukimui, metų pradžioje buvo per 2,4 tūkst. narių, norą persiderėti dėl koalicijos sutarties pareiškusiuose skyriuose – 2,1 tūkst. narių. Šiuo metu LSDP iš viso priklauso 19,7 tūkst. narių.

Koalicijos sutartį su LVŽS socialdemokratai sudarė po pernai rinkimų vykusių Seimo rinkimų. Jiems priklauso trys ministrų portfeliai, keturių parlamento komitetų pirmininkų postai.

Premjeras Saulius Skvernelis anksčiau yra sakęs, kad trys socialdemokratų deleguoti ministrai, įskaitant ir nepartinę teisingumo ministrę Mildą Vainiutę, galėtų likti vyriausybėje ir po partijos pasitraukimo iš koalicijos. LVŽS lyderis Ramūnas Karbauskis po LSDP sprendimo LRT RADIJUI taip pat teigė, kad „valstiečiai“ neturi ketinimo keisti socialdemokratų deleguotų ministrų.

Socialdemokratų pirmininkas G. Paluckas jau patvirtino, kad partijos deleguotas ūkio ministras Mindaugas Sinkevičius tikrai atsistatydins. Užsienio reikalų ministras Linas Linkevičius apsisprendė likti poste, todėl paliks partiją. Tuo metu nepartinė teisingumo ministrė Milda Vainiutė apsispręsti planuoja kitą savaitę.

R. Karbauskis: tai dar nereiškia pokyčių valdančioje daugumoje

LSDP tarybai nusprendus trauktis iš valdančiosios koalicijos, „valstiečių“ lyderiai tikisi tęsti bendradarbiavimą su šios frakcijos atstovais Seime.

R. Karbauskis, BNS nuotr.

„Gerbiu Socialdemokratų partijos, jų tarybos sprendimą, bet visiškai aiškiai suprantu, kad tai dar nereiškia pokyčių valdančioje daugumoje. Tie pokyčiai daugumoje atsitiks tada, kai iš koalicijos pasitrauks Seimo nariai, priklausantys Socialdemokratų partijai. Čia ir bus įdomiausia dalis“, – BNS sakė Lietuvos valstiečių ir žaliųjų sąjungos pirmininkas R. Karbauskis.

Jis vylėsi, kad nepaisant šeštadienio sprendimo, valdančioji dauguma išliks.

„Tikėkimės, kad tie žmonės, kurie atsakingi, kurie galvoja apie valstybę, o ne apie partijos siaurus interesus, apie rinkimus, pasielgs labai pilietiškai ir atsakingai, ir kad, nepaisant šeštadienio sprendimo, turėsime valdančiąją daugumą“, – tvirtino R. Karbauskis.

Seimo pirmininkas „valstietis“ Viktoras Pranckietis taip pat tikisi, kad Socialdemokratų frakcija Seime ir po partijos sprendimo trauktis toliau palaikys vyriausybės sprendimus būdami koalicijoje.

„Jei jie lieka dirbti, jie yra dar patikimesni: vieną kartą pasirašę koalicinę sutartį, jie pasako, kad taip, mes liekame įgyvendinti bendros programos, kuri, beje, yra bendra programa. Manau, kad jų tikslas – taip pat įgyvendinti vyriausybės programą“, – žurnalistams dar penktadienį teigė V. Pranckietis.

LVŽS Seime turi 56 atstovus, socialdemokratai – 17.

S. Skvernelis: šiuo metu nespręsime jokių klausimų, susijusių su postais

Premjeras Saulius Skvernelis teigia gerbsiantis socialdemokratų sprendimą trauktis iš valdančiosios koalicijos. Premjero teigimu, netrukus prasidės konsultacijos dėl paramos vyriausybei.



S. Skvernelis ir M. Sinkevičius, BNS nuotr.

„Gerbiu Socialdemokratų partijos sprendimą ir lauksiu, kaip jis bus įgyvendintas. Šiandien jokių sprendimų nedarysiu. Artimiausiu metu bus pradėtos konsultacijos dėl paramos vyriausybei su visomis politinėmis jėgomis.

Jei Seimo Socialdemokratų frakcijos nariai norės toliau remti vyriausybės programą, mes esame pasiruošę tokią paramą priimti. Šiuo metu mes nespręsime jokių klausimų, susijusių su postais. Jų likimas priklausys nuo pasiektų susitarimų“, – teigiama 15min atsiųstame S. Skvernelio komentare.

G. Paluckas: dabar sprendimai – „valstiečių“ rankose



Partijos pirmininkas sakė, kad po priimto sprendimo bus skirtas laikas – gal savaitė, kad tie žmonės, kurie užima politinio pasitikėjimo pareigas, tai yra, išrinkti Seimo komitetų pirmininkais, paskirti ministrais, galėtų apsispręsti, kaip jie nori elgtis.



Pasak G. Palucko, su užsienio reikalų ministru Linu Linkevičiumi jis kalbėsis, kai šis grįš iš užsienio komandiruotės, o teisingumo ministrė Milda Vainiutė yra nepartinė, todėl jos sprendimas priklausys ir nuo vyriausybės vadovo S. Skvernelio nuomonės.



Kalbėdamas apie Seimo vicepirmininkės pareigas užimančią Ireną Šiaulienę, partijos lyderis aiškino, kad ji apsisprendimui, kaip ir visi, turi savaitę.



„Per tą laiką ji nuspręs, ar vadovausis tarybos sprendimu, ar galbūt prašys partijos išimties tvarka leidimo užimti pareigas. Teoriškai toks leidimas gali būti“, – sakė jis.



Paklaustas, kaip vertina kalbas, kad partija po tarybos sprendimo gali skilti, jis teigė, jog priimtas sprendimas, kurį parėmė balsavusiųjų dauguma, aiškiai iliustruoja, jog jokio skilimo ir būti negali.



„Sprendimo svoris yra neabejotinas. Todėl visos kalbos apie skilimus yra laužtos iš piršto“, – pareiškė jis.

G. Paluckas, BNS nuotr.

LSDP pirmininkas sakė, kad „su kolegomis frakcijoje“, tai yra, Seimo socialdemokratais, kurių dauguma reiškė gana skeptišką nuomonę dėl pasitraukimo, nesą jokių problemų.



„Nežinau, ar tai yra konservatorių, kaip visada, sąmokslas, ar „valstiečių“ pastangos skelti partiją ir frakciją, bet to nėra. Mes diskutuojame, bet priimtų sprendimų laikomės“, – pažymėjo jis.



G. Paluckas tvirtino manantis, kad sudarys labai stiprią konkurenciją iki šiol opozicijoje „karaliavusiems konservatoriams“. „Nuo to mažumos vyriausybės veikla bus tik geresnė, nes demokrtija vis tiktai reikalauja koncensuso. Mažumos vyriausybėje tai teks daryti dažniau“, – teigė G. Paluckas.



DELFI paklaustas, kada ketina susitikti su buvusiais koalicijos partneriais „valstiečiais“, sakė: „Manau, turi kiek ataušti emocijos abiejose pusėse. Tada toks susitikimas būtų logiškas ir racionalus. Prie viso to, šiandien iniciatyva susitikimo jau priklauso „valstiečiams“, kaip didžiausiai frakcijai, siekiančiai užtikrinti vyriausybės stabilumą“, – pareiškė pirmininkas.



Prieš balsavimą partijos pirmininkas, kreipdamasis į susirinkusius tarybos narius, sakė, kad šiandien laukiantis sprendimas nėra jokia pabaiga, bet nauja pradžia.

Jis aiškino, kad kitą savaitę partijos nariams bus perduotos naujos socialdemokratų programinės gairės. „Nes šiandien, kokia yra, partija nereikalinga. Tai rodo rinkimų rezultatai, „užšalę reitingai, tai rodo žmonės. Suprantu, kad šiandieninis pokytis daug ką neramina“, – aiškino G. Paluckas.



Jis pabrėžė, kad šiandieninė diskusija rodo ne partijos silpnumą, bet gyvybę. „Bičiuliai, dėl koalicijos perspektyvų. Koaliciją sudaro trys dalys: emocinė aplinka, politinis turinys ir įtaka politiniams procesams“, – kalbėjo jis.



„Bičiuliai, nupūskite dulkes nuo savo rožių. Mes kylame į kovą už partijos garbę ir sėkmę“, - pabrėžė pirmininkas.





Maištininkų lyderis atsitraukė



Seimo Socialdemokratų frakcijos seniūnas Andrius Palionis, anksčiau demonstravęs tvirtą nusiteikimą dėl to, jog reikėtų toliau tęsti veiklą daugumoje, po tarybos sprenimo sakė jam paklusiąs.



Jis tikino dar nespėjęs išsiaiškinti kitų frakcijos narių nuomonės. „Bet aš manau, kaip ir partijos pirmininkas sakė, kad bus savaitė apsispręsti“, – pažymėjo seniūnas.



Paklaustas, ar frakcija Seime gali skilti, jis teigė negalintis atsakyti.



„Bet aš tikiu, kad nugalės sveikas protas ir išliksime visi vieningi“, – sakė A. Palionis.

A. Palionis, BNS nuotr.

Buvo pratęsti koalicijos gyvavimą iki ateinančių metų ir įgyvendinti daugiau savo programinių nuostatų.



Seimo Socialinių reikalų ir darbo komitetui vadovaujantis Algirdas Sysas sakė atsisakysiantis posto jau pirmadienį.



Paklaustas, kaip elgsis kiti Seimo socialdemokratai, jis teigė, kad pirmadienį susirinkę frakcijos nariai apsvarstys, kaip elgtis.



„Mes kol kas esame frakcija – Lietuvos socialdmeokratų partijos. Jūs žinote Seimo Statuto normas, kad frakcija turi turėti tam tikrą skaičių narių. Apie tai nebuvo diskutuojama. Mes norėjome aiškaus sprendimo. Sprendimas (tarybos) šiandien yra, žiūrėsime, kaip bus toliau", – aiškino A. Sysas.

Premjeras Saulius Skvernelis teigia gerbsiantis Lietuvos socialdemokratų partijos sprendimą trauktis iš valdančiosios koalicijos. Premjero teigimu, netrukus prasidės konsultacijos dėl paramos Vyriausybei.



Skaitykite daugiau: https://www.15min.lt/naujiena/aktualu/lietuva/s-skvernelis-socialdemokratu-sprendima-trauktis-gerbia-skubiu-sprendimu-nezada-56-857500